Komeleya Heqanê Merdiman (ÎHD) bi raporêk da pêhesnayene ke Zîndanê Osmanî ye de tepişteyan rê îşkence yeno kerdene.
Endamanê Komîsyonê Zîndanan ê Edena ê îHD’yî yê bi tepişteyanê Zîndanê Osmanîye pêvînayîşî viraştî, û derheqê binpaykerdişê heqanê tepişteyan de rayapêroyî dir raporêk pare kerd. Rapor de ame vatane ke tepişteyê nêweşî nênê tedawîkerdene, tepişteyî payra yenê hûmartene û bisebebo ke naye qebûl nêkene raştê şîdetî yenê. Reyna aktîvîteyanê sosyalî ra zî mehrûm yenê verdayene, heqanê xo yê huqûqî nêeşkenê bişuxulnê û kovare  û kitab û rojnameye fermî zî nêdîyenê înan.
Endamanê komîsyonî tepişteyan ra Sabrî Kaya,  Akar Îkbal, Veysî  Baltaş, Mehmet Îpek, Îbrahim Sutçu, M. Şîrîn Arat, Mehmet Farûk Engîn û Îbrahîm Halîl Karataşî dir zî pêvînayîşî viraştî û derheqê qewimîyayîşanê zîndanî de fîkrê înan girewt. Tepişteyê ke raştê îşkenceyî yenê  ard ziwan ke rixmo ke nêweşê giranî zî mîyanê înan de estê, nênê tedawîkerdene, raştê hêrişê fîzîkî û psîkolojîkî yenê û  heme heqê înan ê bingeyênî yenê binpaykerdene.
